ร้านเย็นตาโฟเครื่องทรง โดย อ.มัลลิการ์ เป็นร้านอาหารในเครือของบริษัท มัลลิการ์ อินเตอร์ฟู๊ดส์ ซึ่งก็มีร้านอาหารอื่นอีก คือ เรือนมัลลิการ์ ส่วนร้านนี้จะเน้นอาหารจานเดียว จานด่วน และโลเคชั่นจะอยู่ในห้างซะส่วนใหญ่ เท่าที่ผมสังเกตหลายๆที่จะอยู่หน้าโรงหนัง บางสาขาจะอยู่ในปั๊มขนาดใหญ่หรือจุดพักรถอย่างมอเตอร์เวย์

โลโก้ร้านจะเป็นรูปชามไก่และมีตะเกียบคีบเส้นขึ้นมา จุดเด่นและเป็นเอกลักษณ์ของร้านคือ การตกแต่งด้วยเฟอร์นิเจอร์ไม้นั่งเป็นคอก หรือนั่งโต๊ะกลมแยกออกมา บางสาขามีตู้ปลาสวยงามตั้งอยู่กลางร้าน อารมณ์เหมือนนั่งในโรงเตี๊ยม บรรยากาศย้อนยุคครับ

[ความเป็นมาของร้าน:]

เริ่มต้นจากการเป็นร้านก๋วยเตี๋ยวติดแอร์แห่งแรก ปี 2541 ที่ย่านเหม่งจ๋ายจากความคิดที่ว่าควรทำให้แตกต่างจากที่อื่น ก่อนจะที่ได้เริ่มเปิดสาขาแรกในห้างคือ ที่เมเจอร์รัชโยธิน ปี 2544 จนขยายสาขาถึงปัจจุบัน

[ที่ตั้งสาขา:]

สาขานี้อยู่ใน community mall เปิดใหม่ได้ไม่นานชื่อ The Crystal SB ราชพฤกษ์ เส้นราชพฤกษ์ขาออกช่วงอ.บางกรวย ตั้งระหว่าง Homework กับ Homepro ร้านนี้อยู่บนชั้น 3 ตรงส่วนมอลล์ที่ติดแอร์ โซนข้างๆทางเข้าโรงหนัง ติดกับร้าน Okami Sushi

บรรยากาศภายในร้านก็คล้ายๆสาขาอื่น ตอนที่ผมไปทานเป็นช่วงหัวค่ำ ลูกค้าค่อนข้างเยอะ

วิธีการสั่งอาหารร้านนี้ต้องติ๊กเลือกในใบรายการแผ่นเดียวแล้วยื่นให้พนักงาน รออาหารที่โต๊ะ ทานเสร็จจ่ายเงินที่แคชเชียร์ (ในเมนูอาหารจะมีบอกระดับความเผ็ดด้วยรูปจำนวนเม็ดพริก)

รีวิวตามหัวข้อ จะได้อ่านเข้าใจง่ายครับ

• เมนูอาหาร ผมว่าเค้าตั้งชื่อได้ creative ดีนะ อย่างเย็นตาโฟเครื่องทรง ตั้งชื่อตามระดับความเผ็ด ใจเสาะ เด็กๆ รสเจ็บ

• ราคา อย่างที่เกริ่นไปว่าเย็นตาโฟไฮโซแน่นอนครับ up price กว่าร้านทั่วไปริมทางอยู่แล้ว เพราะอยู่ใน location ที่คนมาใช้บริการไม่ค่อยมีทางเลือก หรือต้องการความสะดวกมากกว่า รวดเร็ว หรือตามห้างหน้าโรงหนัง คนเค้าก็นั่งกินในร้านรอเวลาเข้าโรงพอดี ผมว่าเค้าวิเคราะห์พฤติกรรมผู้บริโภคได้ดีนะครับ

• รสชาติอาหาร คราวนี้ผมสั่งเป็น

1. เย็นตาโฟเครื่องทรงแห้ง เด็กเด็ก (ไม่ปรุง) 90 บาท สั่งแบบนี้มาเพราะผมอยากจะปรุงเองครับ ส่วนตัวผมว่าซอสเย็นตาโฟเค็มไปหน่อย ผมไม่ได้ใส่น้ำปลาเพิ่ม ส่วนเครื่องที่ใส่สาขานี้ตอนไปก็ถือว่ามาตรฐานสำหรับร้านเค้า มีใส่หนังปลากรอบมาให้เยอะเหมือนกัน (แต่เป็นเศษๆหักๆ)

2. ข้าวห่อหมกถ้วย 130 บาท หน้าตาตอนมาเสิร์ฟไม่สวยเหมือนในรูปเมนูเลย ไม่มีพริกตกแต่งหน้าเลย ส่วนเนื้อปูก็ยุ่ยๆ เนื้อห่อหมกถือว่าพอได้ เนียน แต่แข็งไปนิด รสชาติเค็มไปอีกเช่นกัน

3. น้ำเต้าหู้เย็น 20 บาท ชิลด์มาอย่างดีเป็นถ้วยตราปังยิ้ม ในเครือของร้านเค้า

ราคาทั้งหมดไม่มี ++ แล้ว ผมรู้สึกว่ารสชาติโดยรวมมันด้อยลงกว่าที่ผมเคยกินในอดีตค่อนข้างเยอะ รสชาติตอนที่ไปทานเค็มไปหน่อย และรู้สึกว่าคุณภาพวัตถุดิบมันดูด้อยๆลงไปครับ ลูกชิ้นลูกเล็กลง เลือดเป็นสิ่งหนึ่งที่ดูดีสุดคือรสชาติไม่เค็มมากแลดูสะอาดดี น้ำเย็นตาโฟแฉะไป ผมว่าควรขลุกขลิกกว่านี้ครับ

• การบริการ ร้านนี้เป็นกึ่ง self-service นะครับ ติ๊กที่เมนู ยื่นพนักงาน รออาหารมา กินเสร็จ เดินไปจ่ายตังค์ที่แคชเชียร์ ตอนที่ไปทานเป็นช่วงลูกค้าเยอะ อาหารได้ค่อนข้างช้า และระบบจัดการเรื่องรับ/เปลี่ยนออเดอร์ค่อนข้างติดขัด ส่วนใหญ่ใช้นักเรียนหลังเลิกเรียนเป็นแบบ part-time


สรุปผมขอให้ 2 ดาวครับ รู้สึกไม่ค่อยประทับใจทั้งในเรื่องอาหารและบริการ ในขณะราคาที่ตั้งแปรผกผันกัน แต่เหตุผลที่ผมยังมาทานเพราะสำหรับมอลล์นี้แล้ว ไม่มีตัวเลือกมากนัก ถ้าต้องการเน้นทานจานด่วน คนหรือสองคน ในราคาไม่สูงเกินไป ที่นี่ไม่มีศูนย์อาหารครับ รวมถึงร้านอาหารส่วนใหญ่ในมอลล์นี้เน้นเป็นแบบทานกันทั้งครอบครัวครับ